**Представено от «ВОЛТ НЕТ» ООД, уведомление за инвестиционно предложение (ИП) за: «Фотоволтаична инсталация до 1МW за производство и продажба на електрическа енергия», находяща се в УПИ I-137, кв. 64, с. Гложене, общ. Козлодуй, обл. Враца,**

Във връзка с внесено в РИОСВ- Враца уведомление от «ВОЛТ НЕТ» ООД за инвестиционно предложение (ИП) за: «Фотоволтаична инсталация до 1МW за производство и продажба на електрическа енергия», находяща се в УПИ I-137, кв. 64, с. Гложене, общ. Козлодуй, обл. Враца, на основание чл.5, ал.2 от Наредбата за ОВОС, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

Съгласно представената информация (в уведомлението като цяло) се предвижда извършване на следните дейности:

- Предвижда се Изграждане на Фотоволтаична инсталация до 1МW за производство и продажба на електрическа енергия.

- Изграждането на фотоволтаичната инсталация за производство на електрическа енергия от възобновяеми източници (чрез фотоволтаични панели), находяща се върху метална конструкция, ще се изпълни в УПИ I-137, кв. 64, с. Гложене, общ. Козлодуй, обл. Враца.

- Централата ще се състои от общо 1816 броя панели (общо 4693 кв.м.), всеки с пикова мощност 550 Wp. Панелите ще бъдат с наклон 300 , разположени на метална конструкция, монтирана на земята и ориентирана посока юг. Металната конструкция за фотоволтаичните панели ще се фундира на кота- 0,50м от кота терен.

- Инсталираната обща мощност на централата ще е 998,800 кWp (DC).

- Ще бъдат монтирани 9 броя инвертори, всеки с пикова мощност 115 kW и обща инсталирана мощност 998,800 kW.

- За нуждите на фотоволтаичната централа ще е необходим един брой БКТП 20/0,40кV 1x1000 кW, който е в отделно инвестиционно намерение.

- Електрозахранването на обекта ще се изпълни съгласно предварителен договор с ЕРМ“ ЕАД, което е предвидено по друг проект.

- За строителните отпадъци се предвижда предаването им на лицензирани фирми за дейността.

- По време на строителството ще се ползват химически тоалетни.

- Не се предвижда присъединяване към водопроводната и канализационна мрежа.

- Не се предвижда изграждане на нова пътна инфраструктура.

По повод гореизложеното, възложителят е уведомен, че инвестиционното предложение като цяло представлява обект по Приложение № 2 на Закона за опазване на околната среда (т. 3, б. “а”). В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

***IІ. По отношение на изискванията на чл.31 от Закона за биологичното разнообразие (ЗБР):***

След направената справка се установи, че ИП не засяга защитени територии по смисъла на Закона за защитените територии /ЗЗТ/ и не попада в обхвата на защитени зони съгласно Закона за биологичното разнообразие /ЗБР/.

Най-близо разположената защитена зона, на 600 м отстояние е BG0002009 "Златията" за опазване на дивите птици, обявена със Заповед № РД-548/05.09.2008г на министъра на околната среда и водите (обн. ДВ, бр. 83/2008 г. ), изм. и доп. Заповед № РД-69/28.01.2013 г. (обн. ДВ, бр. 10/2013 г ).

Така заявеното ИП попада под разпоредбите на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

На посоченото място няма "вековни или забележителни" дървета обявени по реда на Глава пета от ЗБР.

*Копие от писмото е изпратено до: община Козлодуй, обл. Враца, кметство с. Гложене, общ. Козлодуй*

/отговорено от РИОСВ-Враца на 12.07.2023г./